Gang på gang har Rådet for Sikker Trafik udnævnt uopmærksomhed som en af de største årsager til trafikdrab i Danmark.

Derfor er seniorprojektleder i Rådet for Sikker Trafik Lisbeth Sahl også chokeret over, at mere end hver fjerde bilist mellem 18 og 35 år i en undersøgelse svarer, at det er okay at bruge håndholdt mobil under kørsel til snak, sms eller andet.

- Det er et voldsomt højt tal. Vi taler om, at mere end hver fjerde unge bilist synes, det er okay at sidde og snapchatte eller sms'e i bilen. Det er en risikabel adfærd. Det er meget bekymrende, siger hun.

Hos Rigspolitiets Nationale Færdselscenter kalder politiassistent Christian Berthelsen tallet for 'skræmmende'.

- Det må være, fordi de her bilister ikke selv har været udsat for faren ved at bruge håndholdt telekommunikationsudstyr bag rattet. Den værste konsekvens er jo, at man kan miste livet eller slå en anden person ihjel, siger han.

Han fortæller, at man ved at kigge på sin mobil i fire sekunder ved 80 kilometer i timen kører næsten 90 meter i blinde.

Så langt kører man i blinde på fire sekunder • 50 kilometer i timen: 56 meter

• 80 kilometer i timen: 89 meter

• 110 kilometer i timen: 122 meter

• 130 kilometer i timen: 144 meter

Unge mere risikovillige

Epinion har spurgt 1.500 bilister i alderen 18 til 65 år om deres holdning til, at folk er uopmærksomme under kørslen, ved at de taler i håndholdt mobiltelefon, sms'er, indstiller gps eller lignende.

Helt præcist mener 26,6 procent af de 18-35-årige, at det er 'acceptabelt' eller 'helt acceptabelt'.

Det svarer til, at en person hver uge i gennemsnit dør i trafikken på grund af en sms, eller fordi en eller anden lige skal finde noget i handskerummet. Lisbeth Sahl, Rådet for Sikker Trafik

Og selvom bilisterne er blevet spurgt til deres holdning om andres adfærd bag rattet, er hun stadig bekymret over, at så mange bilister finder det acceptabelt.

- For hvis man har den holdning, er man også mere tilbøjelig til selv at bruge mobilen under kørslen. Samtidig ved vi, at denne aldersgruppe er mere risikovillig end den ældre, og det er en rigtig dårlig cocktail, fortæller Lisbeth Sahl.

Uopmærksomhed dræber en hver uge

Sammen med hastighed og spiritus er uopmærksomhed den faktor, der slår flest mennesker ihjel i trafikken, fortæller Lisbeth Sahl fra Rådet for Sikker Trafik.

- Det svarer til, at en person hver uge i gennemsnit dør i trafikken på grund af en sms, eller fordi en eller anden lige skal finde noget i handskerummet.

Hun mener, at de unges adfærd blandt andet skal ændres ved at få det gjort socialt uacceptabelt at bruge mobiltelefonen under kørslen.

- Man kan sammenligne det lidt med spirituskørsel. For nogle år siden kunne man godt lige snige en brandert hjem ad en sidevej. I dag er det socialt uacceptabelt. Og det er lidt den samme rejse vi er på med mobiltelefonen, siger hun.

Christian Berthelsen fra Rigspolitiet mener også, at det er et langt, sejt træk.

- Det er ikke noget, vi kan gøre fra den ene dag til den anden, siger han.

Den 10. september trådte en lovstramning i kraft, så det udover en bøde også giver et klip i kørekortet at bruge 'håndholdt telekommunikationsudstyr'. På de første tre uger har det givet 1.651 klip.

Læs også : Nu koster håndholdt mobil i bilen et klip i kørekortet